На основу члана 40. став 2. Закона о употреби Војске Србије и других снага одбране у мултинационалним операцијама ван граница Републике Србије („Службени гласник РС”, бр. 88/09 и 36/18) и члана 42. став 1. Закона о Влади („Службени гласник РС”, бр. 55/05, 71/05 − исправка, 101/07, 65/08, 16/11, 68/12 − УС, 72/12, 7/14 − УС, 44/14 и 30/18 − др. закон),

Влада доноси

У Р Е Д Б У

о условима, начину прибављања и располагања покретним стварима у јавној својини и начину вођења евиденције, као и начину прибављања радова и услуга у иностранству за потребе припадника Војске Србије и других снага одбране ангажованих у мултинационалним операцијама

I. УВОДНЕ ОДРЕДБЕ

Члан 1.

Овом уредбом прописују се услови, начин прибављања и располагања покретним стварима у јавној својини (у даљем тексту: покретне ствари) и начин вођења евиденције, као и начин прибављања радова и услуга, у иностранству за потребе припадника Војске Србије и других снага одбране ангажованих у мултинационалним операцијама.

Члан 2.

Одредбе ове уредбе примењују се на прибављање покретних ствари, радова и услуга у иностранству за потребе мултинационалних операција ван граница Републике Србије (у даљем тексту: мултинационалне операције), током припрема, упућивања, ангажовања и повлачења из мултинационалних операција и располагање покретним стварима које се налазе у иностранству.

Члан 3.

Поједини појмови који се користе у овој уредби, имају следеће значење:

1) **надлежни орган** су Министарство одбране, Министарство унутрашњих послова, други органи државне управе и правна лица чије је учешће у мултинационалним операцијама одобрено и којима су додељена буџетска средства за ту намену у складу са законом којим се уређује употреба Војске Србије и других снага одбране у мултинационалним операцијама ван граница Републике Србије;

2) **надлежни старешина** је старији национални представник или командант националног контингента у мултинационалној операцији, односно појединац који самостално извршава задатке у мултинационалној операцији;

3) **наоружање и војна опрема** су добра наведена у одлуци којом се утврђује национална контролна листа наоружања и војне опреме и одлуци којом се утврђује национална контролна листа робе двоструке намене, у складу са законом;

4) **отуђење покретних ствари** подразумева продају и давање покретних ствари;

5) **покретне ствари** обухватају наоружање и војну опрему и остала добра која су потребна припадницима Војске Србије и других снага одбране ангажованих у мултинационалним операцијама;

6) **прибављање покретних ствари** подразумева набавку и донацију од правних и физичких лица и других субјеката за потребе припадника Војске Србије и других снага одбране у мултинационалним операцијама у иностранству;

7) **прибављање радова** је обезбеђење извођења радова или пројектовања и извођења радова од правних и физичких лица и других субјеката за потребе припадника Војске Србије и других снага одбране у мултинационалним операцијама у иностранству;

8) **прибављање услуга** је обезбеђење услуга од правних и физичких лица и других субјеката за потребе припадника Војске Србије и других снага одбране у мултинационалним операцијама у иностранству;

9) **располагање покретним стварима** је давање ствари на коришћење и отуђење покретних ствари.

II. УСЛОВИ И НАЧИН ПРИБАВЉАЊА ПОКРЕТНИХ СТВАРИ, РАДОВА И УСЛУГА

Члан 4.

Набавке покретних ствари, радова и услуга ван граница Републике Србије спроводе се ако постоји потреба да се предмет набавке обезбеди од правних и физичких лица или других субјеката у иностранству, а међународним уговором којим је организована мултинационална операција није обезбеђен ослонцем на капацитете земље домаћина или на капацитете националних контингената других држава.

За набавку покретних ствари потребно је да буду испуњени следећи услови:

1) да се покретне ствари не могу обезбедити стављањем на располагање покретних ствари на коришћењу у земљи или њихов транспорт ван граница Републике Србије до зоне мултинационалне операције није економски оправдан;

2) да набавка покретних ствари у Републици Србији и њихов транспорт ван граница Републике Србије до зоне мултинационалне операције није економски оправдана.

За набавку радова и услуга потребно је да буде испуњен услов да не постоје капацитети да се сопственим снагама и средствима изврше потребне услуге и радови.

Изузетно од ст. 1. до 3. овог члана набавка покретних ствари, радова и услуга може се извршити ако је обезбеђење предмета набавке потребно извршити хитно због ванредних околности или непредвиђених догађаја.

О испуњености услова за набавку покретних ствари, радова и услуга ван граница Републике Србије из ст. 1. до 4. овог члана одлучује руководилац надлежног органа или лице које он овласти.

Члан 5.

Набавке за потребе подршке учешћа Војске Србије и других снага одбране на подручју мултинационалних операција, спроводе се:

1) прикупљањем писмених понуда, као основним методом;

2) непосредном погодбом, у специфичним ситуацијама;

3) непосредном куповином на локалном тржишту, у специфичним ситуацијама.

Целокупна документација у вези са набавкама из става 1. овог члана израђују се на српском језику. За део докумената који се доставља субјектима на тржишту, укљученим у процес набавке, израђује се препис, по правилу на енглеском језику.

Члан 6.

Прикупљање писмених понуда у поступку спровођења набавки примењује се када постоји могућност добијања писмених понуда од стране понуђача, који су током испитивања локалног тржишта исказали интерес за пословање са контингентима Војске Србије и других снага одбране, као и у условима повољне безбедносне ситуације.

Непосредна погодба у поступку спровођења набавки примењује се када не постоје могућности прибављања писмених понуда од потенцијалних понуђача који су у процесима иницијалног испитивања и истраживања локалних тржишта исказали интерес за пословање са контингентима Војске Србије и других снага одбране, а начелно под условима неповољне безбедносне ситуације и ограничене слободе кретања, спровођења поступка са удаљене локације и монопола на тржишту.

Непосредна куповина на локалном тржишту у поступку спровођења набавки примењује се када не постоји могућност реализације набавки на начин прописан у ст. 1. и 2. овог члана.

Члан 7.

Начин поступања надлежног старешине и процедуре за спровођење поступака набавки прописаних овом уредбом уређује руководилац надлежног органа.

Члан 8.

Надлежни старешина и друго лице упућено у мултинационалну операцију може, по захтеву надлежног органа, отворити девизни рачун код овлашћене банке у земљи у којој се извршава мултинационална операција, а ради дозначавања средстава од стране надлежног органа у складу са прописима којима се уређује држање девиза резидената на рачунима у иностранству.

Дозначена девизна средства из става 1. овог члана могу се користити за плаћање обавеза припадника Војске Србије и других снага одбране у мултинационалној операцији у вези са извршавањем задатака контингента, односно појединца у тој мултинационалној операцији, под условом да се те обавезе не могу уопште или у потребном року измирити из Републике Србије.

Плаћање обавеза из става 2. овог члана, по правилу, врши се безготовински, а изузетно и у готовини, уколико је такво плаћање условљено стањем на терену.

Члан 9.

Одлуку о пријему донације покретних ствари у иностранству за потребе мултинационалних операција доноси руководилац надлежног органа под условима прописаним законом којим се уређују донације.

Уговор, протокол или споразум о пријему донације покретних ствари из става 1. овог члана закључује руководилац надлежног органа или лице које он овласти, којим се одређује предмет и вредност донације.

III. РАСПОЛАГАЊЕ ПОКРЕТНИМ СТВАРИМА

Члан 10.

За законито располагање покретним стварима у складу са овом уредбом одговоран је надлежни старешина.

Контролу законитог располагања покретним стварима у мултинационалној операцији за лица из свог састава врши руководилац надлежног органа или лице које он овласти.

Члан 11.

Коришћење покретних ствари врши се у складу са природом и наменом покретних ствари, а ради реализације задатака мисије мултинационалних операција обухваћених Годишњим планом реализације учешћа Војске Србије и других снага одбране у мултинационалним операцијама.

Припадници Војске Србије и других снага одбране не могу користити покретне ствари за обављање привредних и других услужних делатности у иностранству, осим делатности које се односе на логистичку подршку заједничких снага, у складу са међународним уговором којим је организована конкретна мултинационална операција.

Члан 12.

За наменско коришћење и употребу покретних ствари које су му поверене током извођења мултинационалне операције одговара припадник Војске Србије и других снага одбране – учесник мултинационалне операције, под условима прописаним законом којим се уређује употреба Војске Србије и других снага одбране у мултинационалним операцијама ван граница Републике Србије и закљученим уговором о ангажовању у одобреној мултинационалној операцији.

Члан 13.

Покретне ствари које нису исправне за даљу употребу, а њихово довођење у исправно стање није економски оправдано, као и покретне ствари које више нису потребне припадницима Војске Србије и другим снагама одбране у мултинационалним операцијама, а њихово враћање у земљу није економски оправдано могу се отуђити.

О отуђењу покретних ствари одлучује руководилац надлежног органа у складу са законом којим се уређује јавна својина.

Предлог за отуђење покретних ствари мора да садржи образложење из којег се може утврдити постојање разлога оправданости отуђења покретних ствари и начина на који отуђење покретних ствари треба извршити.

Отуђење покретних ствари може се вршити, по правилу, у поступку јавног оглашавања, односно прикупљањем писмених понуда, а изузетно, непосредном погодбом, под условима утврђеним законом којим се уређује јавна својина и овом уредбом.

Најнижа продајна цена покретних ствари које се отуђују из јавне својине утврђује се у односу на висину тржишне вредности предметне или сличне покретне ствари на основу:

1) набавне цене из уговора о набавци;

2) амортизације покретне ствари;

3) употребљивости, комплетности и квалитативног стања покретне ствари;

4) тржишних услова (понуда и потражња);

5) стварних трошкова продаје (таксе, оглашавање, складиштење, отпремање и слично).

Покретне ствари које нису отуђене у поступку јавног оглашавања, односно прикупљањем писмених понуда могу се отуђити непосредном погодбом.

Изузетно од става 4. овог члана, покретне ствари могу се отуђити из јавне својине непосредном погодбом, али не испод процењене тржишне вредности, ако у конкретном случају то представља једино могуће решење, уз посебно образложење разлога оправданости и целисходности отуђења и разлога због којих се отуђење не би могло реализовати јавним надметањем, односно прикупљањем писмених понуда.

Изузетно од става 7. овог члана, покретне ствари могу се отуђити из јавне својине и испод тржишне цене, односно без накнаде, ако постоји интерес за таквим располагањем, као што је отклањање последица елементарних непогода.

Начин поступања и процедуре за располагање покретним стварима, као и примопредају покретних ствари уређује руководилац надлежног органа.

IV. ЕВИДЕНЦИЈА ПОКРЕТНИХ СТВАРИ

Члан 14.

О покретним стварима на коришћењу у мултинационалним операцијама води се посебна евиденција покретних ствари у облику помоћне књиге.

Посебна евиденција покретних ствари из става 1. овог члана садржи битна документа која обезбеђују ревизорски траг за промене на покретним стварима.

Начин поступања и процедуре за вођење евиденције из става 1. овог члана, усклађивање стања у евиденцији са стварним стањем, као и пренос рачуноводствених исправа од места формирања до места књижења и архивирања, уређује руководилац надлежног органа.

V. ЗАВРШНЕ ОДРЕДБЕ

Члан 15.

Надлежни органи који имају ангажоване снаге у мултинационалним операцијама донеће подзаконска акта у складу са овлашћењима из ове уредбе у року од 90 дана од дана ступања на снагу ове уредбе.

Надлежни органи који ступањем на снагу ове уредбе немају ангажоване снаге у мултинационалним операцијама, донеће подзаконска акта у складу са овлашћењима из ове уредбе у року од 90 дана од дана доношења одлуке о употреби њихових снага у мултинационалним операцијама, у складу са законом којим се уређује употреба Војске Србије и других снага одбране у мултинационалним операцијама ван граница Републике Србије.

Члан 16.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-3540/2020

У Београду, 7. маја 2020. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |